Vammaisten henkilöiden oikeuksien neuvottelukunta VANE

Lausunto

Asia: Ihmisoikeuksia ja biolääketiedettä koskevan Euroopan neuvoston yleissopimuksen lisäpöytäkirjaluonnos; lausuntopyyntö

*Yleistä*

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta.

VANE toteaa, että asiaa on aiemmin käsitelty VANEn kokouksessa ja lausunnoissa 1/2019 ja 11/2019. VANE korostaa, että jatkovalmistelusta päätettäessä tulee edelleen huomioida erityisesti Euroopan neuvoston ihmisoikeusvaltuutetun ja vammaisjärjestöjen lisäpöytäkirjaa kohtaan esittämä kritiikki.

*Lisäpöytäkirjaluonnos ja sen suhde YK:n vammaisyleissopimukseen*

Vammaisyleissopimuksen 14 artikla turvaa vammaisten henkilöiden yhdenvertaisen mahdollisuuden nauttia oikeudesta henkilökohtaiseen vapauteen ja turvallisuuteen. Sen mukaan sopimuspuolten tulee turvata, etteivät vammaiset henkilöt joudu laittoman tai mielivaltaisen vapaudenriiston kohteeksi. Mahdollisen vapaudenriiston tulee tapahtua lainmukaisesti. Vammaisuus ei itsessään missään tapauksessa oikeuta vapaudenriistoon.

Sopimuspuolten on myös varmistettava, että vammaisia henkilöitä kohdellaan vammaisyleissopimuksen tavoitteiden ja periaatteiden mukaisesti, muun muassa tekemällä kohtuullisia mukautuksia. Kohtuullinen mukauttaminen tarkoittaa tarvittaessa yksittäistapauksissa toteutettavia tarpeellisia ja asianmukaisia muutoksia ja järjestelyjä, joilla ei aiheuteta suhteetonta tai kohtuutonta rasitetta, ja joilla varmistetaan vammaisten henkilöiden mahdollisuus nauttia tai käyttää kaikkia ihmisoikeuksia ja perusvapauksia yhdenvertaisesti muiden kanssa.

Asian kannalta olennaisia ovat myös muun muassa vammaisyleissopimuksen 4.3 artikla vammaisten henkilöiden osallistamisesta heitä koskevaan päätöksentekoon; 5 artikla tasa-arvosta ja yhdenvertaisuudesta, 15 artikla vapaudesta kidutuksesta tai julmasta, epäinhimillisestä tai halventavasta kohtelusta tai rangaistuksesta; 17 artikla henkilön koskemattomuuden suojelusta ja 25 artikla terveydestä.

VANE pitää lisäpöytäkirjaluonnosta monin osin vammaisyleissopimuksen kannalta ongelmallisena. Käsite *“persons with mental disorders”* on vammaisyleissopimuksen näkökulmasta vaikea. Vammaisyleissopimuksen vammaisen henkilön määritelmä on seuraavanlainen: ”*Vammaisiin kuuluvat sopimuksen 1 artiklan mukaan henkilöt, joilla on sellainen pitkäaikainen ruumiillinen, henkinen, älyllinen tai aisteihin liittyvä vamma, joka vuorovaikutuksessa erilaisten esteiden kanssa voi estää heidän täysimääräisen ja tehokkaan osallistumisensa yhteiskuntaan yhdenvertaisesti muiden kanssa.”* Lisäpöytäkirjan määrittelyssä ei huomioida vamman suhdetta ympäristöön, ja se heijastaa vammaisuuden diagnoosipohjaista lähestymistapaa ja lääketieteellistä mallia.

VANE huomauttaa, että ihmisoikeusperusteisessa vammaisuuden määrittelyssä on vakiintumassa käyttöön englanninkielessä *”persons with psychosocial disabilities”*. Tämä käsite huomioi paremmin ympäristön vaikutuksen ihmisen hyvinvointiin ja toimintakykyyn vammaisyleissopimuksen mukaisesti.

Ongelmallista yhdenvertaisuuden kannalta erityisesti aiemmassa versiossa oli tämän lisäpöytäkirjan soveltaminen vain tiettyyn vammaisryhmään *(”persons with mental disorders”).* Tähän ongelmaan on vastattu muuttamalla soveltamisalaa *(Article 2 – Scope and definitions)* koskemaan ihmisiä, jotka käyttävät mielenterveyspalveluita *(”1.The provisions of this Protocol apply to involuntary placement and involuntary treatment of persons with mental disorder within mental health care services.”)*. Soveltamisala on edellisversiota parempi, mutta ei poista sitä ongelmaa, että tosiasiallisesti ko. palveluita käyttävä vammaisryhmä olisi eriarvoisessa asemassa sekä suhteessa muihin vammaisiin henkilöihin, että suhteessa muihin ihmisiin. Vaarana on lisäksi edelleen, että vastoin lisäpöytäkirjan tarkoitusta, sitä sovellettaisiin perustuen diagnoosiin.

Vammaisyleissopimuksen mukaisesti vammaiset henkilöt tulee osallistaa kaikkeen heitä koskevaan päätöksentekoon. Vammaisjärjestöiltä on pyydetty lausuntoja lisäpöytäkirjaluonnoksesta. Useat vammaisjärjestöt ovat aiemmin esittäneet vastustavansa lisäpöytäkirjan valmistelun jatkamista ja katsovat sen olevan ristiriidassa vammaisyleissopimuksen velvoitteiden kanssa. Nyt tehtyjen muutosten jälkeen olisi tärkeää jälleen kuulla vammaisjärjestöjen kantoja ja huomioida ne, kuten yllä todettu. Osallistamisvelvoitteen ja sitä tarkentavan yleiskommentin (*General Comment 7: Article 4.3 and 33.3: Participation with persons with disabilities in the implementation and monitoring of the Convention)* mukaisesti osallistamisen on oltava jatkuvaa ja vammaisjärjestöjen näkemykset on aidosti huomioitava jatkotyössä.

*Kommentit tehtyihin muutosesityksiin*

VANE katsoo, että lisäpöytäkirjaan nyt tehdyt muutosehdotukset ovat oikeansuuntaisia ja osaltaan vievät valmistelua oikeaan suuntaan, mutta eivät kaikilta osin pysty ratkaisemaan sen ongelmia. Otsikkovaihtoehdoista *“A. Draft Additional Protocol concerning the protection of human rights and dignity of persons with regard to involuntary placement and involuntary treatment within mental healthcare services”* olisi aiempaa otsikkoa parempi.

Diagnoosi ei saa koskaan olla itsessään peruste rajoitustoimenpiteiden käytölle. VANE on aiemmissa lausunnoissaan korostanut tätä ja sitä, että periaatteen tulisi olla kirjattuna sekä *”Preamble”-*kappaleessa että artiklatasolla. Nyt periaate onkin aiempaa vahvemmin lisäpöytäkirjassa. VANE ehdottaa, että tämä periaate (rivit 40-41) nostettaisiin *”Preamble”-*tekstissä ylemmäs, heti YK:n vammaisyleissopimusta koskevan maininnan jälkeen (rivi 12-14). Myös riveillä 54-56 oleva kappale voisi nostaa tekstissä samaan yhteyteen.

Kappaleen 2 artiklan 3 alakohdassa 2 VANE ehdottaa valittavaksi B. vaihtoehdon.

Kappaleen 2 artiklassa 4 tulisi olla myös vaatimus siitä, että palvelut ovat myös riittävästi resursoituja, jotta ihmisillä on tosiasiallinen mahdollisuus päästä palveluihin kohtuullisessa ajassa. Tämä osaltaan ennaltaehkäisee tahdonvastaisten toimien tarvetta.

Kappaleen 3 artiklassa 3 tulisi poistaa sanat *”as… as possible”* . Ihmisarvon kunnioittamisen vaatimuksesta ei voi tinkiä.

Kappaleen 4 artikloissa 11 ja 12 alakohdissa i VANE ehdottaa muotoilun muuttamista seuraavasti: *”the person represents a significant risk…”* muotoon *”the person’s behaviour represents a significant risk…”*

VANE ehdottaa, että artikloissa 11 ja 12 *”The existence of a mental disorder in itself shall, in no case, justify an involuntary placement / treatment.”* nostettaisiin ensimmäiseksi kohdaksi (1.).

*Jatkotyössä huomioitavaa*

Lisäpöytäkirjan laatimisen taustalla on huoli siitä, että varsinkin tietyissä Euroopan neuvoston jäsenmaissa on oikeusjärjestelmissä puutteita mielenterveyden häiriöitä sairastavien henkilöiden ihmisoikeuksien ja ihmisarvon suojelusta tahdonvastaiseen sijoittamiseen ja tahdonvastaiseen hoitoon liittyen.

VANE haluaa edelleen kiinnittää erityistä huomiota siihen, että muun muassa Euroopan neuvoston ihmisoikeusvaltuutettu on tuonut esille, että ongelmana tahdonvastaisessa hoidossa ei niinkään ole puuttuva lainsäädäntö vaan muut syyt. Hänen arvionsa mukaan lisäpöytäkirja ei parantaisi oikeuksien toteutumista. Lisäksi valtuutettu on tuonut esille, että lisäpöytäkirja olisi varsin ongelmallinen myös siitä syystä, että ihmiset, joiden suojelemiseksi sitä ollaan tekemässä, vastustavat sitä.

Lisäksi lisäpöytäkirjan tulisi huomioida kohtuulliset mukautukset. Niiden tulisi näkyä artiklatasolla. Selitysmuistiossa tulisi esimerkein avata sitä, mitä kohtuulliset mukautukset voisivat eri tilanteissa olla.

VANE pitää tärkeänä, että Euroopan neuvoston tasolla edelleen arvioidaan nyt saatujen lausuntojen perusteella tarkasti sitä, miten lisäpöytäkirjan mahdollinen hyväksyminen tulisi vaikuttamaan tahdonvastaisen hoidon käyttöön etenkin maissa, joissa näissä asioissa on eniten ongelmia. Tässä tulisi arvioida sitä, mitä uutta tämä lisäpöytäkirja toisi jo olemassa olevaan lainsäädäntöön ja voimassa oleviin ihmisoikeussopimuksiin; mitä riskejä sisältyy lisäpöytäkirjan hyväksymiseen ja mikä olisi paras vaihtoehtoinen tapa edistää itsemääräämisoikeutta ja lisätä vaihtoehtoisten ja ennaltaehkäisevien keinojen käyttöä. Tämän arvioinnin perusteella tulisi päättää, jatketaanko lisäpöytäkirjan valmistelua. Mikäli lisäpöytäkirjan valmistelua päätetään jatkaa, tulee se tehdä tiiviissä yhteistyössä alan järjestöjen ja ihmisoikeustoimijoiden kanssa.

Huomioiden edellä mainitut asiat VANE katsoo, että Euroopan neuvoston ja sen Bioetiikkakomitean työn keskiössä ko. kohderyhmän aseman ja oikeuksien toteutumisen edistämiseksi tulisi olla mielenterveysalan palvelujen ja hoitokäytäntöjen uudistamiseen tiiviissä yhteistyössä alan järjestöjen kanssa. Suuri tarve olisi tuoda esille varhaisen tuen, matalan kynnyksen palveluiden ennaltaehkäisevää vaikutusta ja vaihtoehtoisia toimia. Myös tuetun päätöksentekojärjestelmän luominen ja jatkokehittäminen on tärkeää. Tässä jäsenmaiden hyvien käytäntöjen kerääminen ja niistä tiedottaminen on ensiarvoisen tärkeää. Tämän työn tulisi perustua olemassa oleviin ihmisoikeussopimuksiin.

Vammaisten henkilöiden oikeuksien neuvottelukunta

Riitta Burrell Tea Hoffrén

puheenjohtaja suunnittelija